(PressFire.no): Det var i januar at den kinesiske teknologi- og mediagiganten Tencent meldte ambisjoner om å kjøpe norske Funcom.

Dermed utlyste de også tilbud til alle aksjonærer pålydende 17 kroner per aksje med frist 25. mars.

I går kom børsmeldingen om at nok aksjonærer har akseptert til at Tencent nå har 95 prosent (foreløpig telling) av aksjene i selskapet, og dermed over de 90 prosentene som er nødvendige for å tvinge gjennom salget av resten av aksjene.

Funcom ble etablert i 1993 og vært Norges største spillselskap og har blant annet vært banebrytende innen massive onlinespill.

I 2005 gikk selskapet på børs og har vært en populær aksje, som også har vært preget av enorme svingninger.

Det var spesielt etter «The Secret World»-lanseringen i 2012 at selskapet gikk på en stor smell og har i ettertid slitt med å komme seg på beina igjen. Det var til slutt «Conan Exiles» i 2017 som fikk selskapet opp fra knestående.

Funcom har flere spill i utvikling, blant annet basert på science fiction-universet «Dune».